Прошетао се Митар млад
Прошетао се Митар млад,
Прошетао се млад јунак,
Преко нове чаршије,
Покрај хладне механе.
Спазила га Јелена,
Племенита госпођа:
„Сврати 'вамо Митар млад,
Сврати 'вамо млад јунак!
Вечеру сам зготовила,
А постељу прострела.”
Одговара Митар млад,
Одговара млад јунак:
„Не смем, не смем Јелено
Племенита госпођo!
Биће ту на Кошут краљ,
Од те куће господар.”
Одговара Јелена
Племенита госпођа:
„Не бој ми се Митар млад,
Не бој ми се млад јунак!
Није овде Кошут краљ,
Ове куће господар;
Отиш'о је Кошут краљ
Отиш'о је он у лов.”
Превари се Митар млад
Превари се млад јунак.
Па отиде Јелени,
Племенитој госпођи,
Племенитој Јелени
На високе чардаке.
Лов ми лови Кошут краљ
Лов ми лови за дан два.
Трећи дан је уловио,
Па ми пође у дворови.
Спазио га Митар млад
Спазио га млад јунак.
Па ми викну Јелену
Племениту госпођу:
„Чујеш мене Јелена
Племенита госпођo!
Ето дође Кошут краљ
Од те куће господар.”
Па говори Кошут краљ
Од те куће господар:
„Чујеш мене Јелена
Племенита госпођo!
Додај мени кључеве,
Од тих наших ормана,
Да отворим Јелена!
На орману вратанца,
Да ја видим, Јелена,
Кога има у орману?“
Одговара Јелена,
Племенита госпођа:
„Деца су ти с играла,
Кључеве ти потрла.”
То не слуша Кошут краљ
То не слуша господар.
Чизмом лупа у орман,
Да отвори тај орман;
Орман му се отвара,
Митар му се поклања.
Ал' говори Кошут краљ
Од те куће господар:
„Шта ћеш туна Митар млад?”
Слободи га Кошут краљ:
„Не бој ми се Митар млад,
Не бој ми се млад јунак!
Кад сам био ка' ти млад,
Ја сам био гори враг:
Преко плота скакао,
У коприве спавао.
Туђе жене љубио,
А девојке грлио.”

Имена лица од којих су забележене песме 

Мијајло Стојановић, тежак, из села Рајца.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 53., стр. 53-54.

Љубавне песме‎ 
Народне песме у Крајини